Príloha: 2
Počet listov: 2

Návrh zmien Vojenskej stratégie Slovenskej republiky

Navrhované zmeny vykonané po pripomienkach z rokovania troch výborov NR SR a na základe situácie, ktorá vznikla po teroristickom útoku v USA.

Kapitola I., strana 3 návrhu, v paragrafe 1 vyčiarknuť prvú vetu. 

Kapitola II., strana 4 návrhu, medzi paragraf 1. Vojenské ohrozenia a paragraf 1.1 vložiť text definície vojenského ohrozenia v súlade s definíciami v NATO: 
„Vojenské ohrozenia Slovenskej republiky predstavujú činnosti ohrozujúce bezpečnosť Slovenskej republiky, ktoré zahŕňajú hlavne použitie vojenských síl a prostriedkov proti štátu.“ 

Str. 5 návrhu, medzi paragraf 2. Nevojenské ohrozenia a paragraf 2. 1. vložiť text definície nevojenského ohrozenia v súlade s definíciami v NATO: 
„Nevojenské ohrozenia Slovenskej republiky predstavujú činnosti ohrozujúce bezpečnosť Slovenskej republiky, v ktorých sú zasadené prevažne nevojenské prostriedky proti štátu. 

Paragraf 2. 1. preformulovať takto: 
2. 1. Nevojenské ohrozenia všeobecného charakteru zahŕňajú krízové situácie iného typu, ako je ozbrojený konflikt; sú to najmä: 
- teroristické aktivity 
- nezákonný obchod so zbraňami vrátane jadrových, biologických a chemických zbraní, 
- medzinárodne organizovaná kriminalita, 
- nekontrolovaná migrácia alebo masový príval utečencov, 
- náboženský alebo etnický extrémizmus a rozbroje, 
- sociálne nepokoje 
a množstvo ďalších činností, ktoré v prípade, ak sa neriešia môžu prerásť do ozbrojeného konfliktu. Osobitnú pozornosť si zasluhuje ohrozenie rozširovania zbraní hromadného ničenia, ktoré predstavuje vážne riziko tak pre celú spoločnosť, ako aj pre nasadené vojenské sily. 

     Mimoriadne dôležité pre bezpečnosť štátu je nevojenské ohrozenie terorizmom. Z dôvodu zvyšovania množstva a rozsahu teroristických operácií musia byť ozbrojené sily pri reakcii na takéto operácie pripravené poskytnúť osobitnú podporu vojenského charakteru príslušným orgánom štátnej moci a samosprávy. Rýchly čas reakcie v takýchto podporných operáciách si vyžaduje, aby ozbrojené sily vybudovali a udržiavali protiteroristické spôsobilosti. Konkrétne ide o zlepšenie protiteroristického výcviku a vybavenia špeciálnych síl a spravodajských orgánov. 

Kapitola IV., strana 8 návrhu paragraf 2. 1. 2. preformulovať takto: 
2. 1. 2. v súlade s platným právnym poriadkom sa zúčastňovať na mnohonárodných mierotvorných operáciách, operáciách na udržanie mieru a operáciách humanitárnej pomoci pod medzinárodnou záštitou; 

Kapitola IV., strana 9 návrhu za paragraf 2. 2. 7. doplniť paragraf 2. 2. 8. v znení: 
2. 2. 8. pripraviť sa na rýchle poskytnutie najmä špeciálnych síl a spravodajských zdrojov na pomoc rôznym orgánom pri vykonávaní protiteroristických operácií. Takáto podpora si vyžaduje kvalitný výcvik a špecifickú výzbroj a vybavenie. 

Paragraf 2. 2. 8. prečíslovať na 2. 2. 9. a paragraf 2. 2. 9. prečíslovať na 2. 2. 10. 

Kapitola VII., strana 14 návrhu preformulovať prvú vetu takto: 
Zámerom Vojenskej stratégie Slovenskej republiky je definovať strategické vojenské smerovanie ozbrojených síl a poskytnúť plánovacie usmernenie pre vyšších veliteľov a ich štáby tak, aby bol zaistený jednotný a cielený smer procesu modernizácie našich ozbrojených síl.